Стоян Михайловски
„Автолатри“

chitanka.info

„Автолатри“[0]

Дружество за взаимно хвалене и ласкание

Asinus fricat asinum![1]

Ти мен ще хвалиш, ази теб… За мойте дарования

да даваш доказателства — аз пък за твоя гений…

Ти ще наричаш моето блещукане сияние,

пълзенето ти ази ще наричам пък хвърчене…

Оракули ще бъдем — аз за тебе, ти за мене!

И негде[2] из България щом нещо се направи,

което да заслужава всенародно одобренье,

друг освен нас с туй нещо грях ще бъде да се слави!

Ти, Лев Софийски! Аз, Орел Балкански! Именитост

не мяза[3] друга теб — не ща аз друга знаменитост! —

… Във Царството на Слепите такъв е договора,

заключен между много еднооки хора…

Към всички Паметници — плод на

Самопрославление,

каква ритня от бъдното разумно поколение!

[0] Автола̀трия (гр.) — самообожаване, самовъзвеличаване. ↑

[1] Asinus fricat asinum! (лат.) — Магаре у магаре се трие. ↑

[2] Нѐгде — някъде. ↑

[3] Мя̀зам — приличам. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.